Gemoedere loop hoog buite ‘sekspastoor’ se kerkBetogers voor die Jesus Dominion International (JDI)-kerk in Port Elizabeth (21 Oktober 2018). Foto: ANA Gemoedere het Sondag hoog geloop buite die Jesus Dominion International (JDI)-kerk in Port Elizabeth waar burgerlike organisasies en politieke partye betoog en geëis het dat die diens gestaak word. Die hoof van dié kerk is Timothy Omotoso, die pastoor wat tans in die plaaslike hooggeregshof tereg staan op talle aanklagte, onder meer van verkragting en mensehandel. Die kerkdiens in Noordeinde is opgeskort en van die gemeentelede is vinnig by die perseel weg terwyl woedende betogers buite die gebou gesing en geëis het dat die kerk permanent sy deure moet sluit. Die “Citizens in Unity”-groep het lede van die ANC-Jeugliga, die ANC-Vroueliga, die EFF, verteenwoordigers van Saftu en verteenwoordigers van Sasco ingesluit. Polisiebeamptes en metropolisiebeamptes het voor die gebou wag gehou en was in ŉ paar skermutselings met woedende betogers betrokke. Gemeentelede het ook met die polisie gebots terwyl die beamptes probeer het om gemoedere te kalmeer. Nomafa Sinetile, ŉ lid van die ANC-Vroueliga, het by die betogers gepleit om kalm en gedissiplineerd te wees, maar betogers het hulle nie veel hieraan gesteur nie en geëis dat die JDI-kenteken en Omotoso se gesig op die gebou verwyder word. Die meeste van die gemeentelede het in die gebou geskuil en gesê hulle is te bang om uit te gaan. Hulle het later uiteindelik die gebou verlaat te midde van die skreeuende betogers. Van die betogers het vir die gemeentelede geskree hulle moet hulself red van “mense wat maak asof hulle God is, maar dit nie is nie”. Betogers voor die Jesus Dominion International (JDI)-kerk in Port Elizabeth (21 Oktober 2018). Foto: ANA Luyolo Nqakula, die ANC-Jeugliga se streeksekretaris, het gesê die groep het in sy doelwit geslaag deur te verseker dat vandag se diens nie voortgaan nie. Hy het gesê hy het vroeër vandag met die kerk se leierskap gepraat, maar hulle was “arrogant” en het volgehou hulle het ŉ reg om ŉ kerkdiens te hou. Nqakula sê die terugvoer wat hulle egter van die munisipaliteit gekry het, is dat die spesifieke gebou vir sakedoeleindes gesoneer is. “Hulle het vir ons gesê die sonering van hierdie personeel is vir besigheid, wat beteken die kerk kan nie hier bedryf word nie,” het hy gesê. Luvuyo Ponase, die EFF se streekswoordvoerder, het gesê die sluiting van die kerk is “onbepaald”. “Die dienste is nie net vir vandag opgeskort nie, dit is onbepaald opgeskort. Hierdie kerk sal nie weer sy deure oopmaak totdat hulle instem om daardie kennisgewing te verwyder nie.” Ponase het verder gesê Citizens in Unity sal voortgaan met hul protesaksie om die vermeende verkragtingslagoffers in Omotoso se verhoor te ondersteun. Die Nigeriese pastoor staan tereg op 63 hoofaanklagte en 34 bykomende aanklagte, insluitend mensehandel, verkragting, seksuele aanranding, rampokkery en sameswering met ŉ ander persoon om ŉ seksuele misdaad te pleeg. Sy medebeskuldigdes, Lusanda Sulani en Zukiswa Sitho, word daarvan beskuldig dat hulle vroue en minderjarige meisies van reg oor die land gewerf het wat vir doeleindes van seksuele uitbuiting gebruik is.